Man laat honde los op polisieVan die mandrax-tablette waarop die polisie beslag gelê het in Port Elizabeth op 8 April 2015 Foto: Verskaf deur die SAPD ŉ 23-jarige man van Port Elizabeth het sy honde op polisiebeamptes losgelaat toe hulle hom glo met dwelmmiddels betrap het. “Die Valke het ŉ wenk ontvang oor ŉ dwelmbesending wat vroeg Woensdagoggend by ŉ perseel in Bethelsdorp afgelaai sou word,” het brig. Hangwani Mulaudzi, woordvoerder van die Valke, in ŉ verklaring gesê. Toe die polisie by die huis opdaag, het hulle ŉ jong man agter in die erf opgemerk wat met ŉ boks weghardloop. “Die verdagte het die boks langs twee honde laat val en hy het hulle losgemaak voordat hy oor die 3 meter hoë muur gespring het.” Die honde het op die polisiebeamptes afgestorm en die beamptes het uit selfverdediging al twee honde doodgeskiet. “Die polisie het beslag gelê op 14 000 mandrax-tablette ter waarde van ongeveer R560 000,” het Mulaudzi bygevoeg. “Die man is in hegtenis geneem en sal Vrydag in die Port Elizabeth-landdroshof verskyn. Die Dierebeskermingsvereniging is oor die voorval ingelig.